Conor O'Brien, ailtire & mairnéalach

Ailtire agus mairnéalach as Contae Luimnigh ba ea Edward Conor Marshall O'Brien (3 Samhain 1880 – 18 Aibreán 1952).  Ba é O’Brien an chéad Éireannach a chuaigh timpeall an domhain, an chéad duine a thug bád pléisiúir timpeall an domhain, an chéad duine a rinne an turas sa treo sin (soir), agus an chéad duine a sheol taobh ó dheas de na trí rinn mhóra – Rinn an Dóchais (an Afraic Theas), Rinn an Leeuwin (an Astráil) agus Rinn an Choirn (an tSile).
clé|mion|"Across Three Oceans", 1927

 Beatha 
Rugadh O’Brien i gCathair Maothail i gcontae Luimnigh in 1880. Ba gharmhac leis an bhFeisire Parlaiminte, William Smith O’Brien é agus mhaíodh sé gur de shliocht Bhriain Bhóirmhe é. Bhain sé cáilíocht amach san ailtireacht i gColáiste na Tríonóide.

Chuaigh sé isteach i gConradh na Gaeilge agus é sna 20í. D’fhoghlaim sé an Ghaeilge agus músclaíodh a spéis sa náisiúnachas tríd an gConradh. Bhí sé ina chainteoir líofa Gaeilge agus ina phátrún ar Choláiste Uí Chomhraidhe i gCarraig an Chabhaltaigh i gcontae an Chláir, a bhí ina cheantar Gaeltachta ag an am. 

Bhí sé ina cheannaire ar Óglaigh na hÉireann i gcontae an Chláir agus bhí baint mhór aige le plean Erskine Childers 600 gunna a thabhairt i dtír ar an Asgard agus an Kelpie i 1914.

clé|mion|220x220px|Léaráid, Rinn an Choirn, 1877

 Seoltóireacht 
D’fhág an Saoirse Dún Laoghaire ar an 20 Márta 1923 agus bratach an tSaorstáit nua ar foluain uaithi, agus í ar cheann de na chéad bháid a chroch an trídhathach tar éis bhunú an stáit.

Chaith O’Brien agus a chriú dhá bhliain ag seoltóireacht timpeall na cruinne, iad ag dul soir timpeall na hAfraice ar dtús, ar thuras a bhain curiarrachtaí go leor amach.

Aimsir na Nollag 1924, d’éirigh leis an gcéad luamh pléisiúir an turas timpeall Rinn an Choirn i mbád seoil a dhéanamh faoi stiúir O’Brien. Tháinig sé agus a chriú triúir aniar ón Nua-Shéalainn ar a dturas timpeall na cruinne sa luamh 13m an Saoirse.

Sa deireadh, chuir sé 40,000 muirmhíle (74,000km) de sa Saoirse agus d’fhill sé ar Éirinn ar an 20 Meitheamh 1925. Rinneadh an long cháiliúil Éireannach, an Ilen ar mhúnla Saoirse i 1924, nuair a chuaigh bád O’Brien i bhfeidhm go mór ar mhairnéalaigh in Oileáin Fháclainne agus é ar a thuras mór ‘across three oceans’.

 Scríbhneoireacht 
Chuir sé síos ar a éachtaí seoltóireachta sna leabhair Across Three Oceans agus From Three Yachts, agus scríobh sé leabhair eile faoin mbádóireacht agus leabhair ficsin do pháistí.

 Féach freisin 

 Tabhairt i dtír na ngunnaí i mBinn Éadair
 Conor O'Brien, idirdhealú

 Tagairtí 

Catagóir:Ailtirí Éireannacha
Catagóir:Mairnéalaigh
Catagóir:Taiscéalaithe Éireannacha
Catagóir:Scríbhneoirí do pháistí
Catagóir:Scríbhneoirí Éireannacha
Catagóir:Daoine a rugadh i 1880
Catagóir:Baill Chonradh na Gaeilge
Catagóir:Alumni Choláiste na Tríonóide, Baile Átha Cliath
Catagóir:Daoine as Contae Luimnigh